घरेलू कौआ आकार में कबूतर से कुछ बड़ा होता है। इसकी लंबाई डेढ़ फुट तक होती है तथा यह हिमालय के पर्वतीय क्षेत्रों को छोडक़र पूरे भारत में पाया जाता है। इसकी आवाज़ बड़ी कर्कश होती है तथा अक्सर यह काँव-काँव करता रहता है। घरेलू कौआ सामान्यत: झुंड में रहता है और रात झुंड के साथ ही पेड़ों पर व्यतीत करता है। मानव के बहुत अधिक निकट रहने के कारण यह काफी चालाक तथा धूर्त हो गया है। यह सब कुछ खाता है। इसके भोजन में मरे हुए चूहे, सड़ा-गला मांस, टिड्डी, दीमक, छोटे-छोटे अंडे तथा चिडिय़ा, कूड़ा-करकट, चौके की जूठन, अनाज आदि शामिल हैं।